作者:劉克莊
標題:賀新郎
內容:鵲報千林喜。還猛省、謝家池館，早寒天氣。要與瑤姬敘離索，草草杯盤藉地。悵減盡、何郎才思。不願玉堂並金屋，願年年、歲歲花間醉。餐秀色，挹高致。西園飛蓋東山妓。問何如、半山雪裡，孤山煙外。管甚夜深風露冷，人與長瓶共睡。任翠羽、枝頭多事。老子平生無他過，為梅花、受取風流罪。簪白髮，莫教墜。